શહેરોમાં વસતા મોટાભાગના કપલ્સ કરિયર બનાવવા માટે બાળક ક્યારે લાવવું અથવા તો બધું સેટલ્ડ થઈ જાય પછી લાવવું તેની મથામણમાં હોય છે. એ સાથે બધાને એક ડર તો સતાવતો જ હોય છે કે ૨૮-૩૦ની ઉંમર પાર થઈ જશે પછી પ્રેગનન્સી રહેવામાં મુશ્કેલી ઊભી થાય અથવા તો શું કરવું? આ પ્રશ્નો વિશે માત્ર સામાન્ય માણસ જ ચિંતિત છે એવું નથી. વિજ્ઞાનીઓ પણ તેનો જવાબ શોધવા માટે એટલી જ માથાકૂટ કરી રહ્યા છે. તાજેતરમાં નેધરલેન્ડમાં થયેલા એક અભ્યાસ અને તેના તારણોમાં આવા પ્રશ્નોના જવાબો મેળવવાનો સઘન પ્રયત્ન કરવામાં આવ્યો છે. જે તારણો આવ્યા છે એ કદાચ સંપૂર્ણપણે પરફેક્ટ ગાઇડન્સ ભલે ન આપે પરંતુ એ વિશે કપલ્સને અવેર ચોક્કસ કરે એમ છે.